बूढासुब्बा रेडबुल गोल्डकप : धरान पहिलो खेलमै चुक्यो
आयोजक धरान फुटबल क्लबलाई ‘सडनडेथ’ मा पन्छाउँदै भारतको दुर्गापुर स्टिल फुटबल क्लब, कोलकाता आइतबार २० औं बूढासुब्बा रेडबुल गोल्डकपको सेमिफाइनलमा प्रवेश गरेको छ ।
धरान — आयोजक धरान फुटबल क्लबलाई ‘सडनडेथ’ मा पन्छाउँदै भारतको दुर्गापुर स्टिल फुटबल क्लब, कोलकाता आइतबार २० औं बूढासुब्बा रेडबुल गोल्डकपको सेमिफाइनलमा प्रवेश गरेको छ ।धरान रंगशालामा भएको खेलको निर्धारित समय २–२ मा टुंगिएको थियो । थपिएको १५ मिनेटमा कुनै गोल भएन । टाइब्रेकर पनि ३–३ मा सकियो । त्यसपछि सडनडेथमा दुर्गापुरले जित हात पारेको हो । अब उसले सेमिफाइनलमा थ्रीस्टार वा सुदूरपश्चिम ११ सँग प्रतिस्पर्धा गर्नेछ ।पश्चिम बंगालको वेस्ट वर्द्धमान जिल्लाको सुपरलिग खेल्दै आएको दुर्गापुर टिमका मनीष थापाले सडनडेथमा गरेको प्रहार नै निर्णायक बन्यो । तीर्थ बस्नेतले हानेको बल बाहिरिएपछि धरान पहिलो खेलमै चुक्यो ।टाइब्रेकरमा धरानका वर्तमान राई, योगेश गुरुङ र बुद्धिमान राई सफल रहेका थिए भने विष्णु सुनुवार र सुरज विकको प्रहार बाहिरिएको थियो । दुर्गापुरका लागि शशिकान्त सुर, प्रनव मित्र र सेगु आइफेले टाइब्रेकरमा गोल गरेका थिए भने विश्वजित मण्डल र सम्राट नन्दीको प्रहारलाई गोलरक्षक दीपेश चौधरीले बचाएका थिए ।यसअघि खेलको दोस्रो मिनेटमै योगेश गुरुङको पासमा रोमन लिम्बूले गोल गरेर धरानलाई अग्रता दिलाएका थिए । घरेलु मैदानमा खेलको १६ औं मिनेटमै धरानले अग्रता दोब्बर बनायो । यसबेला रोमनको पासमा वर्तमान राईले गोल गरेका थिए । तर धरानले अग्रतालाई जोगाउन सकेन । शशिकान्त सुरले ३२ औं मिनेटमा गोल गर्दै दुर्गापुरलाई खेलमा फर्काएका थिए भने शुभम थापाले ३३ औं मिनेटमै खेल २–२ को बराबरी बनाइदिए । त्यसपछि दुवै टिमले प्रयास गरे पनि गोल भएन ।पोखरामा भएको आहा–रारा गोल्डकपको सेमिफाइनल खेलेको धरानले दुर्गापुरविरुद्ध सातपल्ट गोल गर्ने सुन्दर अवसर गुमाएको थियो । खेलमा धरान हाबी भयो तर चाहिएको गोल गर्न सकेन । धरानका पाँच बढी प्रहारमा दुर्गापुरका गोलरक्षक विशाल खतिक बाधक बने । धरानका निशान लिम्बूले ‘वान भर्सेज वान’ को अवसर पाए पनि सदुपयोग गर्न सकेनन् ।खेलको इन्जुरी समयमा धरानले अन्तिम चारको यात्रा तय गर्ने राम्रो अवसर पनि पाएको थियो । दुर्गापुरका इमानुएलले योगेश गुरुङलाई पेनाल्टी क्षेत्रमा फल गरेपछि धरानले पेनाल्टी प्रहार गर्ने अवसर पाएको थियो । तर निशानले प्रहार गरेको पेनाल्टी गोलरक्षक खतिकले रोकिदिए ।पहिलो हाफसम्म धरानको टिम आक्रामक खेलेको थियो । दुर्गापुर केही सुस्त देखिएको थियो । प्रनव मित्र र शुभम थापा सब्स्टिच्युटको रूपमा मैदानमा प्रवेश गरेसँगै दुर्गापुरको खेल सुधारियो । उसले पनि चारपल्ट बढी राम्रो अवसर सिर्जना गरेर पनि उपयोग गर्न सकेन ।धरानका प्रशिक्षक सुवास केसीले पाएको अवसरलाई सदुपयोग गर्न नसक्दा हार्नुपरेको बताए । उनले भने, ‘हामीले सुरुमै २–० को अग्रता लिएर पनि गोल गर्ने धेरै अवसर गुमायौं । पाहुना टिमलाई सजिलै जित्छौं भन्ने ओभर कन्फिडेन्सले पनि हार व्यहोर्नुपर्‍यो ।’दुर्गापुरका प्रशिक्षक पिन्टु सरकारले पहिलो हाफसम्म आफ्ना खेलाडीहरूले विपक्षीको खेल बुझ्न नसक्दा सुस्त रहेको तर दोस्रो हाफमा गति बढाएको बताए । ‘हामीले सुरुमै दुई गोल खाएर निकै हतास भए पनि प्रनव मित्र र शुभम थापाको प्रवेशले खेल परिवर्तन भएकाले जित हात पार्न सफल भयौं,’ उनले भने । दुर्गापुरका बाबुलाल हास्दा म्यान अफ द म्याच भए ।सोमबार पुलिसविरुद्ध काँकडभिट्टा ट्रेनी सेन्टर भिड्ने छ । 